# P R A V I L N I K

O FINANSIRANJU U OBLASTI SPORTA OPŠTINE VLADIČIN HAN

Avgust 2016. godine

U skladu sa članom 137. i 138. Zakona o sportu („Sl.glasnik RS“, br.24/11 i 99/2011- dr. zakoni), Odlukom o izmenama i dopunama Odluke o budžetu opštine Vladičin Han za 2016. godinu („Sl. glasnik grada Vranja 25/16), Programa razvoja sporta u opštini Vladičin Han za period od 2015-2018.godine br.06-175/10/2015-01, člana 19. Statuta Sportskog saveza opštine Vladičin Han, Upravni odbor Sportskog saveza opštine na sednici održanoj dana 12.08.2016. godine, donosi sledeći

**P R A V I L N I K**

O FINANSIRANJU U OBLASTI SPORTA OPŠTINE VLADIČIN HAN

**OSNOVNE ODREDBE**

**Član 1.**

 Pravilnikom o finansiranju u oblasti sporta opštine Vladičin Han (u daljem tekstu: Pravilnik), utvrđuju se osnovna polja finansiranja u oblasti sporta, koja se primenjuju na sva sportska udruženja (klubovi) i na sve ostale sportske subjekte sa području opštine Vladičin Han.

**Član 2.**

 Pravo na finansijska sredstava iz budžeta opštine Vladičin Han imaju sportska udruženja (klubovi) i organizacije koje doprinose razvoju sporta, a čije je sedište na području opštine Vladičin Han, uz uslov da zadovoljavaju navedene kriterijume predviđene Pravilnikom.

**Član 3.**

 Osnovna polja finansiranja na nivou opštine Vladičin Han:

***1. TAKMIČARSKI SPORT (redovni programi i posebni programi)***

***2. ŠKOLSKI SPORT***

***3. SPORT ZA SVE***

***4. SPORT LICA S POSEBNIM POTREBAMA***

***5. DODATNI PROGRAMI – (poseban konkurs)***

***6. SAVEZI I OSTALI OBLICI STRUČNIH UDRUŽIVANJA***

***7. OSTALA POLJA (tekuća rezerva)***

**Član 4.**

**Takmičarski sport**

 Osnovu za pravljenje godišnjeg finansijskog plana u oblasti takmičarskog sporta predstavlja Kategorizacija sportskih udruženja (klubova) koja je sadržana u Pravilniku o kategorizaciji sportskih udruženja (klubova) iz oblasti takmičarskog sporta.

 Nakon izvršene kategorizacije sportskih udruženja (klubova) u redovnom takmičarskom sportu, svakom sportskom udruženje (klubu) na osnovu utvrđenih kriterijuma u kategorizaciji pripada određeni broj bodova (od 0 do 120), koji se pretvaraju u procente u odnosu na ukupan broj bodova svih kategorisanih sportskih udruženja (klubova).

 Na osnovu utvrđenih kriterijuma finansiranja određenih troškova koje imaju sportska udruženja (klubovi) u svom radu, svakom klubu pripada određeni broj bodova, koji se pretvaraju u procente u odnosu na ukupan broj bodova svih kategorisanih sportskih udruženja (klubova).

 Nakon što se dobiju procenti za svaki pojedini klub na osnovu kategorizacije i na osnovu kriterijuma sufinansiranja predviđenih Pravilnikom, izračunava se prosečni procenat za svako sportsko udruženje (klub).

 Ukupna suma finansijskih sredstava za raspodelu predviđena za redovne programe takmičarskih klubova a utvrdjena javnim pozivom, raspoređuje se na osnovu dobijenih procenata za svaki klub posebno. Utvrđeni iznos sredstava u dinarima predstavlja godišnju dotaciju sportskih udruženja (klubova) za sufinansiranje rada sportskih udruženja (klubova) iz sredstava za redovni program osim troškova utvrđenih članom 7. ovog Pravilnika.

**Član 5.**

Da bi mogli koristiti finansijska sredstva iz budžeta opštine Vladičin Han sportska udruženja (klubovi) iz oblasti takmičarskog sporta moraju ispuniti sledeće uslove:

***A) Opšti uslovi -***

1. Da su redovni ili pridruženi članovi Sportskog saveza opštine Vladičin Han (u daljem tekstu: Savez).

Redovni članovi:

1. Sportsko udruženje **iz olimpijske grane sporta** (sportska grana je preko međunarodne federacije redovni član Međunarodnog olimpijskog komiteta – MOK-a)
2. Sportsko udruženje **iz sportske grane koju prepoznaje MOK kao pridruženu sportsku granu** koju predstavlja međunarodna federacija, koja je član svetske sportske federacije ARISF-a. (Međunarodno udruženje sportskih grana prepoznate od strane MOK-a)

Sportska udruženja (klubovi) mogu koristiti finansijska sredstva iz budžeta za redovne programe, samo ako je njihov klub član nacionalne federacije redovni ili pridruženi član Olimpijskog komiteta Srbije i ako je nacionalna federacija član Sportskog saveza Srbije.

Pridruženi članovi

1. **Ostale sportske organizacije (klubovi)** koji su registrovani po zakonu, uz uslov da postoji nacionalna federacija u toj grani sporta, koja je član Sportskog saveza Srbije

Ostale sportske organizacije (klubovi) i udruženja čija sportska grana nije prepoznata od strane MOK-a i ARISF-a, mogu konkurisati samo za sredstva po posebnim programima.

***B) Posebni uslovi*** (odnosi se na redovne i pridružene članove)

1. Da klub ima **osiguran prostor za provođenje treninga i održavanje takmičenja.** Prilikom predaje zahteva za finansiranje prilaže se ugovor o zakupu prostora ili kopija vlasničkog lista ako je sportska organizacija vlasnik objekta (uz Obrazac br. I-5),
2. Da je klub **uključen u redovni sistem takmičenja** granskog saveza. Prilikom predaje zahteva za finansiranje prilaže se završni bilten lige, za ekipne sportove. Za pojedinačne sportove, prilažu se završni bilteni s pojedinačnih takmičenja koja ulaze u sistem finansiranja (uz Obrasce: I-1, I-2, I-2/A),
3. Da klub ima **najmanje jednog stručnjaka** koji ima zakonom predviđene kvalifikacije za rad u sportu. Prilikom predaje zahteva za finansiranje uz Obrazac br. I-3 prilaže se **ugovor** o profesionalnom, honorarnom ili volonterskom angažovanju kao i **kopija zakonom predviđene diplome**.

**Član 6.**

 Obračunavanje svih troškova koji ulaze u sistem sufinansiranja, radi se u bodovima. U I fazi izrade finansijskog plana koriste se procenti. U II fazi dobijeni procenti za svako sportsko udruženje određuju iznos finansijskih sredstava.

**Član 7.**

***REDOVNI ČLANOVI***

Za takmičarski sport, redovnim članovima sportskog saveza obezbeđuju se finansijska sredstva za sufinansiranje sprovođenja **redovnih programa** i podmirivanje svih nastalih troškova:

• Godišnja kotizacija za članstvo u matičnom savezu

• Kotizacija za učešće na takmičenju

• Troškovi registracije igrača

• Troškovi lekarskih pregleda

• Troškovi osiguranja igrača

• Troškovi lekara na takmičenjima

• Prevozni troškovi za redovna takmičenja

• Troškovi smeštaja na redovnim takmičenjima

• Troškovi ishrane na takmičenjima

• Troškovi stručnog rada - trenera

• Hranarina igrača

• Troškovi održavanja sportskih terena (košenje, obeležavanje…)

• Takse za službena lica na utakmicama (sudija, delegata, zapisničara, merioca, isl.)

• Putni troškovi službenih lica na utakmicama

• Prevozni troškovi dolaska na trening i odlaska sa treninga

• Troškovi korišćenja sportskih objekata

• Troškovi nabavke sportske opreme i rekvizita

• Troškovi stručnog usavršavanja

• Troškovi priprema,

• Ostali troškovi vezani za funkcionisanje kluba (knjigovodstvene usluge, takse APR i slično),

• Ostali troškovi odobreni i prihvaćeni od strane sportskog saveza ili opštinskog veća opštine Vladičin Han.

Prevozni troškovi na redovna takmičenja priznaju se za sve selekcije kod registrovanog prevoznika koji je izabran postupkom javne nabavke.

Ukoliko se koristi sopstveni prevoz priznaje se 20% od cene pogonskog goriva po pređenom kilometru uz uvećanje za pripadajuće troškove putarine, po vozilu.

Troškovi ishrane (pljeskavica/sendvič + voda/sok) na takmičenjima priznaju se samo prilikom gostovanja ekipe do iznosa utvrđenih posebnom odlukom upravnog odbora Saveza..

Hranarina se isplaćuje igračima samo na osnovu registrovanog ugovora o bavljenju sportom primenom merila i kriterijuma utvrđenih posebnom odlukom upravnog odbora Saveza.

Prevozni troškovi dolaska na trening i odlaska sa treninga priznaju se igračima i trenerima u punom iznosu plaćene prevozne karte ili sopstveni prevoz u visini od 12% od cene pogonskog goriva po pređenom kilometru.

Opravdanim troškovima ne smatraju se sledeći troškovi :

• dugovi i pokrivanje gubitaka ili zaduženja;

• troškovi kupovine zemljišta i zgrada, izgradnja i rekonstrukcija sportske infrastrukture, osim kada su na to saglasnost dali organi lokalne samouprave;

• troškovi otplate rata po osnovu ranije zaključenih ugovora (lizing, kredit);

• kupovina alkoholnih pića i duvana;

• kazne;

 Odobrena sredstva za redovne programe dostavljaju se indirektno sportskim udruženjima (klubovima) preko Sportskog saveza opštine Vladičin Han koji sprovodi proceduru javne nabavke i vrši plaćanje troškova klubova za potrebe definisane stavom 1. ovog člana, u onoj dinamici koja je navedena u ugovoru o sufinansiranju programa, koji potpisuju sportsko udruženje i nadležni organ državne uprave.

***1. Sufinansiranje prevoznih troškova, smeštaja i shrane sportista za redovna takmičenja,***

Prevozni troškovi:

1. Priznaju se svi troškovi prevoza sportista na takmičenjima;

Visinu odobrenih troškova svake godine donosi upravni odbor sportskog saveza opštine Vladičin Han, pre izrade finansijskog plana.

Troškovi prevoza, smeštaja i hrane obračunavaju se na osnovu dostavljenih podataka u Obrascima br. I-1, I-2 i I-2/A.

***2. Sufinansiranje stručnog rada,***

**a) Honorarni treneri**

 Zavisno od nivoa takmičenja i uzrasne kategorije s kojom treneri rade, priznaje se sledeći fond časova (nedeljni i godišnji):

A) – SENIORI

|  |  |  |  |  |  |  |  |
| --- | --- | --- | --- | --- | --- | --- | --- |
| rb | Nivo / rang takmičenja**EKIPNI SPORTOVI** | VI nivo | V nivo | IV nivo | III nivo | II nivo | I nivo |
| 1. |  Broj treninga nedeljno | 8 | 7 | 5 | 4 | 3 | 2 |
| 2. |  Broj časova nedeljno | 12 | 10,5 | 7,5 | 6 | 4,5 | 3 |
| 3. |  Broj nedelja u godini | 45 | 40 | 35 | 30 | 25 | 20 |
| 4. |  Broj treninga godišnje | 360 | 280 | 175 | 120 | 75 | 40 |
| 5. |  Broj časova godišnje | **540** | **420** | **262,5** | **180** | **112,5** | **60** |
| 6. |  Broj bodova po jednom času | 350 | 350 | 350 | 350 | 350 | 350 |
| 7. |  Iznos u bodovima godišnje | **189.000** | **147.000** | **91.875** | **63.000** | **38.375** | **21.000** |
| rb | Nivo / rang takmičenja**POJEDINAČNI SPORTOVI** | III nivo | II nivo | I nivo |
| 1. |  Broj treninga nedeljno | 8 | 5 | 3 |
| 2. |  Broj časova nedeljno | 12 | 7,5 | 4,5 |
| 3. |  Broj nedelja u godini | 45 | 35 | 25 |
| 4. |  Broj treninga godišnje | 360 | 175 | 75 |
| 5. |  Broj časova godišnje | **540** | **262,5** | **112,5** |
| 6. |  Broj bodova po jednom času | 350 | 350 | 350 |
| 7. |  Iznos u bodovima godišnje | **189.000** | **91.875** | **38.375** |

B) – MLAĐI UZRASTI – JUNIORI, KADETI, PIONIRI

|  |  |  |  |  |
| --- | --- | --- | --- | --- |
| rb | Nivo / rang takmičenja | JUNIORI | KADETI | PIONIRI |
| 1. |  Broj treninga nedeljno | 4 | 3 | 3 |
| 2. |  Broj časova nedeljno | 6 | 4,5 | 4,5 |
| 3. |  Broj nedelja u godini | 30 | 25 | 25 |
| 4. |  Broj treninga godišnje | 120 | 75 | 75 |
| 5. |  Broj časova godišnje | **180** | **112,5** | **112,5** |
| 6. |  Broj bodova po jednom času | 350 | 350 | 350 |
| 7. |  Iznos u bodovima godišnje | **63.000** | **38.375** | **38.375** |

Za svaku uzrasnu kategoriju sufinanira se rad samo jednog trenera po ekipi koja se nalazi u redovnom sistemu takmičenja. Sufinansiranje trenera se radi samo pod sledećim uslovima:

1. Da je trener stručno osposobljen ili da ima završenu višu školu ili fakultet iz oblasti sporta;
2. Da ima potpisan ugovor o radu (profesionlni, honorarni ili volonterski) između kluba i trenera. Troškovi trenera priznaju se samo na osnovu registrovanog ugovora o stručnom angažovanju.

 Da bi **seniorski trener u pojedinačnim sportovima** bio bodovan u III nivou (rangu) neophodno je da ekipa ima osvojenu medalju na seniorskom državnom prvenstvu u olimpijskoj disciplini.

Za neolimpijske sportske grane i discipline neophopdno je da ima tri osvojene medalje. Ako u pojedinačnim sportovima nema osvojenih seniorskih medalja prema ovom principu, a ekipa je nastupila na državnom prvenstvu s manje od deset takmičara, iznos bodova se računa za II nivo. Ako su nastupili samo na regionalnom takmičenju seniora s najmanje deset takmičara, priznaje se broj bodova za II nivo, a ako ne, kao za I nivo.

Ukoliko klub u seniorskoj konkurenciji nije izveo najmanje deset takmičara na regionalno ili opštinsko takmičenje ili najmanje pet takmičara na seniorsko prvenstvo države, ne osiguravaju se sredstva za stručni rad trenera u pojedinačnim sportovima.

 Vrednost boda za honorarne trenere za sve nivoe takmičenja i sve uzrasne kategorije utvrđuje Upravni odbor Sportskog saveza svojom odlukom.

**B) – Profesionalni treneri**

 Na osnovu odluke Upravnog odbora Sportskog saveza, sportskim udruženjima (klubovima) odobravaju se sredstva za angažovanje profesionalnih trenera. Broj angažovanih trenera i visinu njihove zarade određuje Upravni odbor Sportskog saveza.

 Ugovor o angažovanju profesionalnog trenera sklapa se na period od jedne (1) do četiri (4) godine.

 Za ostale ekipe u takmičarskom sportu, za koje nije angažovan profesionalni trener, obračunava se broj bodova kako je to navedeno kod honorarnih trenera.

 Sredstva za profesionalne i honorarne trenere obezbedjuju se i isplaćuju preko Sportskog saveza opštine Vladičin Han.

Iz budžetskih sredstava se osigurava minimalni iznos honorara za ove namene. Sportska udruženja (klubovi) mogu trenerima iz svojih dodatnih sredstava obezbediti i veće iznose honorara, već prema svojim mogućnostima (zavisno od nivoa stručne osposobljenosti, trenerskog iskustva i dosadašnjih rezultata, kao i u zavisnosti od rezultata u tekućoj sezoni).

Sportska udruženja (klubovi) dostavljaju potrebe za honorarima trenera na Obrascu br. I-3.

***3. Sufinansiranje troškova sudija i delegata i ostalih službenih lica***

 Sportskim organizacijama (klubovima) u redovnom sistemu takmičenja osiguravaju se sredstva za sufinansiranje svih propisanih troškova sudija i delegata za zvanična takmičenja na osnovu broja kola lige ili broja zvaničnih pojedinačnih takmičenja koja klubovi organizuju.

Sportska udruženja (klubovi) dostavljaju potrebe za finasiranjem troškova sudija i delegata na Obrascu br. I-4.

***4. Sufinansiranje troškova sportskih objekata***

 Sportskim organizacijama (klubovima) u redovnom sistemu takmičenja osiguravaju se sredstva za sufinansiranje troškova sportskih objekata.

Sportska udruženja (klubovi) dostavljaju svoje potrebe za korišćenjem sportskih objekata na Obrascu br. I-5.

***5. Sufinansiranje troškova lekarskih pregleda***

 Sportskim organizacijama (klubovima) u redovnom sistemu takmičenja osiguravaju se sredstva za pokriće troškova lekarskih pregleda. Obračun sredstava za sufinansiranje lekarskih pregleda u ekipnim sportovima radi se na osnovu broja igrača koji se nalaze u zapisniku utakmice u svakom ekipnom sportu (rukomet – 14, košarka 12, odbojka 12…), koji se pomnoži sa dva (2) pregleda godišnje.

U pojedinačnim sportovima priznaje se broj sportista koji su nastupili na I stepenu takmičenja (opštinska prvenstva). Ako postoji samo jedan stepen takmičenja onda se računa broj sportista koji je nastupio na državnom prvenstvu (na osnovu podataka iz Obrasca br. I-2). U obračunavanju lekarskih pregleda priznaju se dva lekarska pregleda u godini po jednom sportisti.

Sportska udruženja (klubovi) dostavljaju svoje potrebe za korišćenjem sredstava za pokrivanje troškova lekarskih pregleda na Obrascu br. I-6.

***6. Sufinansiranje troškova sportske opreme***

 Sportskim organizacijama (klubovima) u redovnom sistemu takmičenja osiguravaju se sredstva za sufinansiranje troškova sportske opreme seniorske i juniorske ekipe.

Obračun sredstava za sufinansiranje sportske opreme u ekipnim sportovima radi se na osnovu broja igrača u zapisniku utakmice.

U pojedinačnim sportovima priznaje se broj sportista koji su nastupili u I stepenu takmičenja (opštinska prvenstva). Ako postoji samo jedan stepen takmičenja onda se računa broj sportista koji je nastupio na državnom prvenstvu (na osnovu podataka iz Obrasca br. I-2).

Maksimalan broj opreme u pojedinačnim sportovima jeste 15 kompleta za seniore i 10 kompleta za juniore. U slučaju da je nastupio manji broj takmičara, obračunava se stvarni broj takmičara koji su nastupili na zvaničnim takmičenjima.

Sportska oprema se nabavlja za sve klubove objedinjeno postupkom javne nabavke koji sprovodi Sportski savez opštine Vladičin Han.

Sportska udruženja (klubovi) dostavljaju svoje potrebe za korišćenjem sredstava za nabavku sportske opreme na Obrascu br. I-7.

**Član 8.**

***PRIDRUŽENI ČLANOVI***

Za takmičarski sport pridruženih članova Sportskog saveza (sportske organizacije -klubovi) sredstva se obezbeđuju za sufinansiranje **posebnih programa,** a na osnovu ponuđenih projekata.

Projekat se predaje na Obrascu br. I-8. Uz obrazac se dostavljaju i svi ostali materijali značajni za predviđene aktivnosti.

U slučaju da pridruženi članovi konkurišu za učestovanje u redovnim liga-takmičenjima ili pojedinačnim prvenstviima (opštine, pokrajine, države) dostavljaju u prilogu zahteva i obrasce od broja I-1 do I-7, sa svim traženim podacima.

 Odobrena sredstva za posebne programe pridruženih članova Saveza, dostavljaju se direktno sportskim udruženjima (klubovima) na njihov tekući račun u jednokratnom iznosu, odnosno kako je navedeno u ugovoru o sufinansiranju posebnih programa.

**Član 9.**

**Sredstva koja se odobravaju po posebnom konkursu – dodatni programi**

**a) Adaptacija, sanacija i izgradnja sportskih objekata**

 Registrovana sportska udruženja, škole, mesne zajednice mogu predati projekat za sufinansiranje adaptacije, sanacije ili izgradnje sportskih objekata.

Projekat se predaje na Obrascu br. II-1. U prilogu se obavezno mora dostaviti: 1. Predračun, 2. Vlasnički list, 3. Ugovor o zajedničkom ulaganju (ako sportska organizacija nije vlasnik sportskog objekta), kao i svi ostali materijali značajni za taj projekat.

 Odobrena sredstva se dostavljaju sportskim udruženjima (klubovima), školama, mesnim zajednicama na njihov tekući račun u jednokratnom iznosu, odnosno kako je navedeno u ugovoru o sufinansiranju dodatnih programa.

**b) Nabavka specifične opreme i rekvizita za sportska udruženja**

Registrovana sportska udruženja mogu predati projekat za sufinansiranje nabavke specifične opreme i rekvizita koji se koriste za takmičenja i treninge (lopte, golovi, koševi, strunjače, gimnastičke sprave, atletske sprave…).

Projekat se predaje na Obrascu br. II-2. U prilogu se dostavljaju ostali materijali koji su značajni za nabavku specifične opreme i rekvizita.

 Sportska oprema se nabavlja za sve klubove objedinjeno postupkom javne nabavke koji sprovodi Sportski savez opštine Vladičin Han.

**c) Kup takmičenja**

 Registrovana sportska udruženja (klubovi) predaju zahtev za sufinansiranje troškova kup takmičenja u roku od deset (10) dana po završetku kup takmičenja u toku godine.

Projekat se predaje na Obrascu br. II-3. U prilogu se dostavljaju ostali materijali koji su značajni za kup takmičenje.

 Odobrena sredstva se dostavljaju sportskim udruženjima (klubovima), na njihov tekući račun u jednokratnom iznosu, odnosno kako je navedeno u ugovoru o sufinansiranju dodatnih programa.

**d) Stipendije mladim perspektivnim sportistima**

Registrovana sportska udruženja predaju i spisak kandidata za dobijanje stipendije mladim perspektivnim sportistima u rokovima koje propiše nadležni organ.

Maksimalan broj predloženih kandidata po jednom klubu jeste pet (5). Stipendiju mogu primati mladi sportisti od 15 do 20 godina, izuzev gimnastike i plivanja gde sportisti mogu biti od 12 godina starosti.

Projekat se predaje na Obrascu br. II-4. U prilogu se dostavljaju ostali potrebni materijali (bilteni s rezultatima sa domaćih i međunarodnih takmičenja, kopije diploma, kopija lične karte i pasoša gde je vidljiv datum rođenja, kopija nacionalne kategorizacije predloženih sportista, ako su kategorisani…)

 Sportski savez donosi poseban Pravilnik o stipendiranju mladih perspektivnih sportista, u kojem će se razraditi svi potrebni kriterijumi raspodele stipendija.

 Odobrena sredstva se dostavljaju na tekući račun stipendiranih mladih perspektivnih sportista.

**e) Organizacija prigodnih takmičenja i manifestacija**

 Registrovana sportska udruženja ili zainteresovani gradjani predaju projekat i zahtev za sufinansiranje prigodnih takmičenja i manifestacija.

Projekat se predaje na Obrascu br. II-5. U prilogu se dostavljaju ostali materijali koji su značajni za organizaciju prigodnih takmičenja i manifestacija.

 Odobrena sredstva se dostavljaju sportskim udruženjima (klubovima), na njihov tekući račun u jednokratnom iznosu, odnosno kako je navedeno u ugovoru o sufinansiranju dodatnih programa.

**f) Organizacija zvaničnih opštinskih, regionalnih i državnih prvenstava**

 Registrovana sportska udruženja predaju projekat za sufinansiranje zvaničnih opštinskih, regionalnih i državnih prvenstava.

Projekat se predaje na Obrascu br. II-6. U prilogu se dostavljaju ostali materijali koji su značajni za organizaciju prvenstava.

 Odobrena sredstva se dostavljaju sportskim udruženjima (klubovima), na njihov tekući račun u jednokratnom iznosu, odnosno kako je navedeno u ugovoru o sufinansiranju dodatnih programa.

**g) Učešće na zvaničnim međunarodnim klupskim takmičenjima**

 Registrovana sportska udruženja mogu do predviđenog roka predati projekat za sufinansiranje učešća svojih ekipa u zvaničnim međunarodnim klupskim takmičenja, za koja su ostvarili pravo nastupa na osnovu postignutih rezultata u nacionalnim ligama.

Projekat se predaje na Obrascu br. II-7. U prilogu se dostavljaju ostali materijali koji su značajni za organizaciju zvaničnih međunarodnih klupskih takmičenja.

 Odobrena sredstva se dostavljaju sportskim udruženjima (klubovima), na njihov tekući račun u jednokratnom iznosu, odnosno kako je navedeno u ugovoru o sufinansiranju dodatnih programa.

**h) Organizacija zvaničnih međunarodnih prvenstava**

 Registrovana sportska udruženja mogu u toku godine predati projekat za sufinansiranje organizacije zvaničnih međunarodnih prvenstava. Projekat se dostavlja najkasnije 12 meseci pre početka organizacije zvaničnih međunarodnih prvenstava. Uz projekat je obavezno priložiti saglasnost Ministarstva za omladinu i sport, kao i odluku nadležnog nacionalnog granskog saveza o dodeljivanju tehničke organizacije sportskom udruženju s područja opštine Vladičin Han.

Projekat se predaje na Obrascu br. II-8. U prilogu se dostavljaju ostali materijali koji su značajni za organizaciju zvaničnih međunarodnih klupskih takmičenja.

 Odobrena sredstva se dostavljaju sportskim udruženjima (klubovima), na njihov tekući račun u jednokratnom iznosu, odnosno kako je navedeno u ugovoru o sufinansiranju dodatnih programa.

**Član 10.**

**Školski sport**

Sve organizacije iz oblasti predškolskog, školskog i studentskog sporta predaju projekate za finansiranje aktivnosti iz oblasti školskog sporta sa osnovnim podacima o organizaciji takmičenja i finansijskim pokazateljima (prihodi i rashodi).

Projekat se predaje na Obrascu br. III-1. U prilogu se dostavljaju ostali materijali koji su značajni za taj projekat.

Pre donošenja konačne odluke o raspodeli finansijskih sredstava traži se predlog raspodele finansijskih sredstva od strane opštinskih organizacija koje su zadužene za organizaciju školskih takmičenja (Savez za školski sport i olimpijsko vaspitanje i Udruženje pedagoga fizičke kulture).

 Odobrena sredstva se dostavljaju nosiocima projekta koji su konkurisali za sredstva, na njihov tekući račun u jednokratnom iznosu, odnosno kako je navedeno u ugovoru o sufinansiranju dodatnih programa.

**Član 11.**

**Sport za sve**

 Registrovana sportska udruženja, savezi i udruženja iz oblasti rekreacije, fitnesa, aerobika i sličnih sportskih aktivnosti, predaju projekat za sufinansiranje rekreativnih aktivnosti građana, sa osnovnim podacima o organizaciji takmičenja i finansijskim pokazateljima (prihodi i rashodi).

Projekat se predaje na Obrascu br. IV-1. U prilogu se dostavljaju ostali materijali koji su značajni za taj projekat.

Pre donošenja konačne odluke o raspodeli finansijskih sredstava traži se predlog raspodele finansijskih sredstva od strane optšinskog udruženja sporta za sve, ako su sportska udruženja iz ove oblasti organizovana u granski savez.

 Sredstva za ovu oblast sporta dostavljaju se sportskim udruženjima koja su konkurisala, na njihov tekući račun u jednokratnom iznosu, odnosno kako je navedeno u ugovoru o sufinansiranju.

**Član 12.**

**Sport lica s posebnim potrebama**

 Registrovana sportska udruženja iz oblasti sporta lica s posebnim potrebama podnose do predviđenog roka tekuće godine projekte za sufinansiranje sportskih aktivnosti lica s posebnim potrebama, sa osnovnim podacima o projektu i finansijskim pokazateljima (prihodi i rashodi).

Projekat se predaje na Obrascu br. V-1. U prilogu se dostavljaju ostali materijali koji su značajni za taj projekat.

Pre donošenja konačne odluke o raspodeli finansijskih sredstava traži se predlog raspodele finansijskih sredstva od strane gradskog/opštinskog udruženja sporta za lica s posebnim potrebama, ako su sportska udruženja iz ove oblasti organizovana u granski savez.

 Sredstva za ovu oblast sporta dostavljaju se sportskim udruženjima koja su konkurisala, na njihov tekući račun u jednokratnom iznosu, odnosno kako je navedeno u ugovoru o sufinansiranju.

**Član 13.**

**Sredstva za funkcionisanje sportskih saveza i ostalih oblika stručnih udruživanja**

**a) Sportski savez opštine Vladičin Han**

 Sportski savez opštine Vladičin Han predaje projekat za sufinansiranje programa iz svog delokruga rada. U projektu se navode osnovni podaci o aktivnostima sportskog saveza opštine Vladičin Han i potrebna finansijska sredstva za realizaciju navedenih programa, kao i predlog sredstava za tehničko funkcionisanje saveza (režijski troškovi, materijalni troškovi, plate i honorari i dr.).

Projekat se predaje na Obrascu br. VI-1. Uz obrazac se dostavljaju i svi ostali materijali značajni za predviđene aktivnosti.

 Odobrena sredstva se dostavljaju sportskom savezu opštine Vladičin Han na njegov tekući račun u mesečnim ratama, odnosno kako je navedeno u ugovoru o sufinansiranju programa.

**OSTALI RASHODI**

**Član 14.**

**Vrhunski sportisti**

 Sportska udruženja (klubovi) za svoje aktivne vrhunske sportiste iz olimpijskih sportova koji su nosioci nacionalnih priznanja (osvajači olimpijskih, svetskih i evropskih medalja), mogu predati poseban projekat za pomoć u osiguranju i poboljšanju uslova vrhunskim sportistima (nabavka opreme, nabavka rekvizita, obezbedjivanje dodatnih termina za trening, rešavanje socijalnog osiguranja, rešavanje zdravstvenog osiguranja i sl.). Sredstva za ove namene se obezbeđuju iz tekuće reserve.

**Član 15.**

**Rokovi za predaju zahteva za budžetska sredstva**

 Nadležni organ državne uprave na nivou opštine Vladičin Han u toku godine, a na osnovu zakonskih propisa, utvrđuje rokove u kojima se predaju zahtevi za budžetska sredstva koja su namenjena sportu. Sportski savez opštine Vladičin Han je dužan da obavesti sve potencijalne korisnike budžetskih sredstava o rokovima predaje potrebne dokumentacije, kao i o potrebnim uslovima da bi se mogla dobiti budžetska sredstva za narednu godinu.

**Član 16.**

**Tekuća rezerva**

 Sportski savez opštine Vladičin Han u vidu tekuće rezerve ostavlja 10% ukupnih sredstava namenjenih za sport, za neplanirane i nepredviđene rashode koji nastanu u toku godine.

Sredstva će se odobravati po vanrednim zahtevima sportskih organizacija (klubova) i ostalih korisnika finansijskih sredstava iz oblasti sporta.

**ZAVRŠNE ODREDBE**

**Član 17.**

 Način izmene i dopune Pravilnika uređuje Upravni odbor sportskog Saveza opštine Vladičin Han, na način na koji je Pravilnik i usvojen.

**Član 18.**

 Ovaj Pravilnik stupa na snagu danom donošenja a primenjuje se danom objavljivanja na Oglasnoj table Opštinske uprave I internet stranici opštine Vladičin Han.

**Član 19.**

Stupanjem na snagu ovog Pravilnika prestaje da važi Pravilnik o finansiranju / sufinansiranju programa u oblasti sporta opštine Vladičin Han, broj 06-13/7/2016-01. od 05.02.2016. godine.

 **Na ovaj Pravilnik saglasnost je dalo Opštinsko Veće opštine Vladičin Han (nadležni organ državne uprave), Zaključkom br. 06-82/2/2016-01 od 12.08. 2016. godine.**

**PREDSEDNIK SPORTSKOG SAVEZA,**

 **Avram Stanojević**